**УСЛОВИЯ И РЕД ЗА РЕГИСТРИРАНЕ НА МЕСТА ЗА НАСТАНЯВАНЕ КЛАС "В" - АПАРТАМЕНТИ ЗА ГОСТИ И СТАИ ЗА ГОСТИ, СЪГЛАСНО ЧЛ. 113, АЛ. 2 ОТ ЗАКОНА ЗА ТУРИЗМА**

Хотелиерство в стаи за гости и апартаменти за гости се извършва съгласно изискванията на чл. 113, ал. 2 от Закона за туризма.

Условие за законосъобразно упражняване на дейността е лицето, което ще извършва хотелиерство в стаи за гости и апартаменти за гости, да регистрира обекта, в който ще упражнява дейността, пред кмета на общината по местонахождение на обекта.

Обстоятелствата относно регистрираните обекти - стаи за гости и апартаменти за гости, се вписват в отделен раздел във водения от кметовете на общини електронен регистър съгласно чл. 167, ал. 1 от Закона за туризма. Кметът на общината или оправомощено от него длъжностно лице издава заповед за вписването, съответно за заличаването, на обстоятелствата в Националния туристически регистър.

Лицето, което ще извършва хотелиерство, като предоставя услугата настаняване в стаи за гости или в апартаменти за гости, или упълномощено от него лице подава заявление-декларация по образец съгласно чл. 129а от Закона за туризма до кмета на съответната община по местонахождение на обекта.

**1. Заявлението-декларация съдържа:**

а) наименованието на лицето, което ще извършва хотелиерство в стая за гости или в апартамент за гости;

б) ЕИК/БУЛСАТ или ЕГН, или еквивалентен идентификатор, когато лицето е установено в държава - членка на Европейския съюз, или в държава - страна по Споразумението за европейското икономическо пространство или Конфедерация Швейцария;

в) идентификатор на недвижимия имот, който се регистрира по смисъла на чл. 26, ал. 2 от Закона за кадастъра и имотния регистър;

г) данни за правото на собственост върху апартамента, в който се намира стаята за гости/апартамента за гости;

д) данни за правото да се извършва дейност хотелиерство в стая за гости/апартамент за гости, когато е приложимо - договор за наем, договор за учредено право на ползване или друго;

е) капацитет на обекта - брой стаи, брой легла.

**2. Към заявлението-декларация се прилагат:**

а) копие от документа за ползване на обекта, ако не е собствен и не подлежи на вписване в публичен регистър;

б) изрично пълномощно, когато заявлението-декларация се подава от пълномощник.

Ако искането за регистрация на обект - стая за гости или апартамент за гости, не удовлетворява изискванията по ал. 1, т. 1 и чл. 129а от Закона за туризма, регистриращият орган или оправомощено от него длъжностно лица уведомява заявителя да отстрани недостатъците в 3-дневен срок от съобщението за това с указание, че неотстраняването им ще предизвика прекратяване на производството.

Ако в указания срок недостатъците по заявлението-декларация не бъдат отстранени, кметът на общината отказва със заповед регистрирането на туристическия обект. Отказът подлежи на обжалване по реда на Административнопроцесуалния кодекс.

В 7-дневен срок от подаването на заявлението-декларация или от отстраняването на недостатъците съгласно чл. 31, ал. 2 кметът на общината или оправомощено от него длъжностно лице издава заповед за регистрация и удостоверение съгласно чл. 128, ал. 4 от Закона за туризма на лицата, заявили извършването на хотелиерство в стая за гости/апартамент за гости.

Заповедта за регистрация се вписва в Националния туристически регистър, като в него се отбелязват следните обстоятелства:

а) пореден номер на удостоверението;

б) вид, наименование и адрес на обекта, съдържащ ЕКАТТЕ;

в) наименование, ЕИК/ЕГН, данъчен или регистрационен код или друга идентификация, използвана в съответната държава членка на ЕС, седалище и адрес на управление за юридическо лице/адрес за физическо лице, извършващо дейност в обекта;

г) номер и дата на акта на органа по регистрация;

д) капацитет на обекта - брой стаи, брой легла;

е) дата и удостоверителен подпис на издателя.

**Удостоверението за регистрация е безсрочно и се издава за извършване на хотелиерска дейност в стая за гости или в апартамент за гости.**

В случаите, когато настъпи промяна във вписаните обстоятелства в Националния туристически регистър по отношение на капацитета на обекта, лицето, което извършва дейност в регистрирания апартамент за гости или в стая за гости, подава заявление-декларация съгласно чл. 168, ал. 2 и 3 от Закона за туризма.

Лицата, които извършват хотелиерска дейност в стая за гости или в апартамент за гости, водят регистър на настанените туристи по същия начин, както категоризираните места за настаняване от клас "А" и клас "Б" съгласно чл. 116 от Закона за туризма.

Данните за настанените туристи по чл. 28, ал. 4 от Закона за чужденците в Република България, които се вписват в Единната система за туристическа информация съгласно чл. 116, ал. 5, т. 2 от Закона за туризма, следва да са попълнени в пълен обем, като имената на регистрираните лица се въвеждат на латиница така, както са изписани в националния документ за самоличност.

За регистрацията, вписването на обстоятелства и промени в Националния туристически регистър се събират такси съгласно тарифата по чл. 69, ал. 3 от Закона за туризма.

Лицето, което предоставя настаняване в регистриран обект - стая за гости или апартамент за гости, и желае да преустанови извършването на дейността, подава заявление за прекратяване на дейността до кмета на общината, където е извършена регистрацията.

В 3-дневен срок от подаване на заявлението кметът на общината заличава вписаните в регистъра по чл. 167 от Закона за туризма обстоятелства относно регистрирания обект - стая за гости или апартамент за гости, и обезсилва издаденото удостоверение.

Не се предвижда вписване на промяна на обстоятелствата при заменяне на лицето, извършващо дейност в мястото за настаняване, в случаите, когато лицето, което фактически извършва дейност в обекта, е различно от вписаното в удостоверението за регистрация. В такива случаи новото лице, което фактически извършва дейността "хотелиерство" в апартамента за гости или стаята за гости, подава заявление-декларация за регистрация съгласно чл. 31 и 129а от Закона за туризма.